《声声慢 寄怀仲萱小姑》
清代·俞绣孙

听残梅雨，立尽桐阴，无聊静掩房栊。倦倚屏山，钗横欲整还慵。

销魂怕提前事，恼兰舟、催发匆匆。从别后，任罗衣香褪，宝镜尘封。

肠断吹箫院落，自伊人去也，烟锁苔空。明月樽前，相思两处应同。

休教为侬憔悴，劝加餐、锦字常通。空极目，渺天涯、云水万重。

作者简介：俞绣孙，字彩裳，德清人。樾女，仁和赣州知府许祐身室。有《慧福楼幸草》。